b'\n_START_ARTICLE_\nSihtasutus Unitas\n_START_PARAGRAPH_\nSihtasutus Unitas on 2008. aastal Tallinnas asutatud sihtasutus, mille asutasid Mart Laar, Meelis Niinepuu ja Damian von Stauffenberg. Sihtasutuse eesm\xc3\xa4rk on totalitaarsete re\xc5\xbeiimide ja ideoloogiate inimvaenulikkuse teadvustamine ning nende kuritegude rahvusvahelise hukkam\xc3\xb5istmise taotlemine.\xc2\xa0_NEWLINE_2017. aastal \xc3\xbchines Sihtasutus Unitas Eesti M\xc3\xa4lu Instituudiga uueks sihtasutuseks, mis \xc3\xbchendab inimvaenulike re\xc5\xbeiimide ja ideoloogiate alase akadeemilise uurimist\xc3\xb6\xc3\xb6 (Eesti M\xc3\xa4lu Instituudi senine p\xc3\xa4devus) ja teavitust\xc3\xb6\xc3\xb6 (Sihtasutuse Unitas senine p\xc3\xa4devus). \xc3\x9chinenud sihtasutus j\xc3\xa4tkab Eesti M\xc3\xa4lu Instituudi nime ning m\xc3\xb5lema sihtasutuse senise tegevusega._NEWLINE_Sihtasutus kuulub Euroopa M\xc3\xa4lu ja S\xc3\xbc\xc3\xbcme Koost\xc3\xb6\xc3\xb6kogu asutajaliikmete hulka.\n_START_SECTION_\nProgrammid ja tegevus\n_START_PARAGRAPH_\nAastatel 2008-2017 keskendus sihtasutus:_NEWLINE_1) Haridus- ja teavitust\xc3\xb6\xc3\xb6le (\xc3\xb5petajate, noorsoot\xc3\xb6\xc3\xb6tajate ja noorte koolitamine; l\xc3\xa4hiajaloo ja inim\xc3\xb5iguste alaste teabe- ning \xc3\xb5ppematerjalide ja \xe2\x80\x93meetodite arendamine; noortele suunatud ajaloo- ja inim\xc3\xb5iguste \xc3\xb5ppeprogrammide l\xc3\xa4biviimine; konverentside ja avalike arutelude korraldamine; valdkondliku uurimis- ja teadust\xc3\xb6\xc3\xb6 toetamine stipendiumite maksmise kaudu \xc3\xbcli\xc3\xb5pilastele ja teadlastele)._NEWLINE_2) Rahvusvaheliste koost\xc3\xb6\xc3\xb6v\xc3\xb5rgustike tugevdamisele (sihtasutus kuulus v\xc3\xb5rgustikesse ja tegi koost\xc3\xb6\xc3\xb6d v\xc3\xb5rgustikega, mis \xc3\xbchendavad avaliku ja erasektori organisatsioone Euroopas; edendas \xc3\xb5petajate, ajaloolaste, avaliku ja erasektori organisatsioonide vahelist koost\xc3\xb6\xc3\xb6d L\xc3\xa4\xc3\xa4nemere piirkonnas; tegi koost\xc3\xb6\xc3\xb6d USA ja Kanada organisatsioonide ja akadeemiliste institutsioonidega)._NEWLINE_3) M\xc3\xa4lestus\xc3\xbcrituste korraldamisele (sihtasutus korraldas holokausti, m\xc3\xa4rtsik\xc3\xbc\xc3\xbcditamise, juunik\xc3\xbc\xc3\xbcditamise ning kommunismi ja natsismi ohvrite m\xc3\xa4lestamisele p\xc3\xbchendatud avalikke \xc3\xbcritusi ja avalikku teavitust).\n_START_SECTION_\nFinantseerimine\n_START_PARAGRAPH_\nValdav enamus sihtasutuse rahastusest tuleb riiklikest ja Euroopa Liidu fondidest; v\xc3\xa4ikese osa finantsidest moodustab erakapital.'